


Na temelju članka 38. Statuta Hrvatskog Crvenog križa Gradskog društva Crvenog križa Samobor (dalje u tekstu: GDCK Samobor), Odbor GDCK Samobor na sjednici održanoj 17.07.2026. godine donosi


PRAVILNIK O NABAVI


UVODNE ODREDBE

Članak 1.
(1) Ovim Pravilnikom o nabavi (dalje u tekstu: Pravilnik) propisan je postupak nabave roba, usluga i radova GDCK Samobor u postupcima nabave koje provodi kao neobveznik primjene Zakona o javnoj nabavi, a sukladno pragovima utvrđenima u članku 3. ovoga Pravilnika.

(2) Postupci nabave na koje se primjenjuje ovaj Pravilnik temelje se na sljedećim načelima: načelo slobode kretanja robe, načelo slobode poslovnog nastana, načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti, načelo transparentnosti te ekonomično i svrhovito trošenje javnih sredstava.

(3) Svi iznosi u ovom Pravilniku izraženi su bez PDV-a.

(4) Imenice i druge sklonjive riječi koje se u Pravilniku koriste u muškom rodu, spolno su neutralne i odnose se i na muške i ženske osobe. 

SUKOB INTERESA

Članak 2.
(1) O sukobu interesa na odgovarajući način se primjenjuju odredbe Zakona o javnoj nabavi („Narodne novine“ broj 120/2016, 114/2022 i 48/2026, dalje u tekstu: ZJN 2016).

(2) GDCK Samobor će sukladno odredbama članaka 75. – 83. ZJN 2016 poduzimati prikladne mjere da učinkovito spriječi, prepozna i ukloni sukobe interesa u vezi s postupcima nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

(3) Sukob interesa između GDCK Samobor i gospodarskog subjekta obuhvaća situacije kada predstavnici GDCK Samobor koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:
1. ako predstavnik GDCK Samobor istodobno obavlja upravljačke poslove u gospodarskom subjektu, ili
2. ako je predstavnik GDCK Samobor vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.

(4) Predstavnikom GDCK Samobor smatra se:
1. čelnik,
2. član upravnog, upravljačkog i nadzornog tijela GDCK Samobor,
3. član stručnog povjerenstva za nabavu,
4. druga osoba koja je uključena u provedbu ili koja može utjecati na odlučivanje u postupku nabave
5. osobe iz točaka 1., 2. i 3. ovoga stavka kod pružatelja usluga nabave koji djeluju u ime GDCK Samobor.

(5) Gospodarskim subjektom smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja.

(6) Odredba iz stavka 3. ovoga članka primjenjuje se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike (dalje u tekstu: povezane osobe) predstavnika GDCK Samobor iz stavka 4. ovoga članka.

(7) Prijenos udjela u vlasništvu na drugu osobu ili posebno tijelo (povjerenika) sukladno posebnim propisima o sprječavanju sukoba interesa ne utječe na sukob interesa u smislu ovoga članka.

(8) Iznimno od odredbi ovoga članka, sukob interesa ne postoji ako predstavnik GDCK Samobor iz stavka 4. točaka 1. i 2. ovoga članka ili s njim povezana osoba iz stavka 6. ovoga članka obavlja upravljačke poslove u gospodarskom subjektu po položaju, odnosno kao njegov službeni predstavnik, a ne kao privatna osoba.

(9) Osobe iz stavka 4. ovoga članka dužne su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.

(10) GDCK Samobor je obvezan na temelju izjava svojih predstavnika:
1. na svojim internetskim stranicama objaviti popis gospodarskih subjekata s kojima je predstavnik GDCK Samobor iz stavka 4. točaka 1. i 2. ovoga članka ili s njim povezana osoba iz stavka 6. ovoga članka u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i
2. u pozivu na dostavu ponuda za pojedini postupak nabave navesti popis gospodarskih subjekata s kojima je predstavnik GDCK Samobor iz stavka 4. ovoga članka u sukobu interesa ili navesti da takvi subjekti ne postoje.

(11) Predstavnik GDCK Samobor iz stavka 4. točaka 2. do 5. ovoga članka obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka nabave te o tome obavijestiti čelnika GDCK Samobor.

(12) U situaciji iz stavka 11. ovoga članka čelnik GDCK Samobor osigurava da predstavnik GDCK Samobor prestane sa svim aktivnostima u postupku nabave, određuje drugu osobu predstavnikom GDCK Samobor koja preuzima aktivnosti izuzetog predstavnika u postupku nabave te osigurava da prethodno sudjelovanje izuzetog predstavnika ne ugrožava daljnji tijek istog postupka.

(13) U slučaju sukoba interesa predstavnika GDCK Samobor iz stavka 4. točke 1. ovoga članka, kao i u slučaju sukoba interesa predstavnika GDCK Samobor iz stavka 4. točaka 2. do 5. ovoga članka čije izuzimanje iz provedbe postupka nabave nije moguće ili se izuzimanjem iz stavka 11. ovoga članka ne može odgovarajuće otkloniti sukob interesa, GDCK Samobor će odbiti ponudu gospodarskog subjekta s kojim je u sukobu interesa, a ukoliko nakon odbijanja takve ponude ne preostane niti jedna valjana ponuda, poništit će se postupak nabave.

(14) Ugovor o nabavi sklopljen protivno odredbama ovoga članka je ništetan.

POSTUPCI NABAVE

Članak 3.
(1) Ovim Pravilnikom utvrđuju se sljedeći postupci nabave:
a) DIREKTNA POGODBA: za nabavu roba i usluga procijenjene vrijednosti nabave jednake ili manje od 25.000,00 EUR bez PDV-a, odnosno za nabavu radova procijenjene vrijednosti nabave jednake ili manje od 45.000,00 EUR bez PDV-a.
b) JEDNOSTAVNI POSTUPAK: za nabavu roba i usluga procijenjene vrijednosti nabave veće od 25.000,00 EUR bez PDV-a i jednake ili manje od 50.000,00 EUR bez PDV-a, a za nabavu radova procijenjene vrijednosti nabave veće od 45.000,00 EUR bez PDV-a i jednake ili manje od 100.000,00 EUR bez PDV-a.
c) JAVNO NADMETANJE za nabavu roba i usluga procijenjene vrijednosti nabave veće od 50.000,00 EUR bez PDV-a, a za nabavu radova procijenjene vrijednosti nabave veće od 100.000,00 EUR bez PDV-a.

(2) DIREKTNA POGODBA provodi se sukladno odredbama članka 5. ovog Pravilnika.

(3) JEDNOSTAVNI POSTUPAK i JAVNO NADMETANJE provode se sukladno odredbama članka 6. – 13. ovog Pravilnika.

POSEBNI POSTUPCI NABAVE

Članak 4.
(1) Od primjene ovog Pravilnika izuzeti su sljedeći postupci:
a) nabava roba, usluga i radova od drugih gradskih društava Crvenog križa, županijskih društava Crvenog križa, nacionalnih društava Crvenog križa i Crvenog polumjeseca,
b) nabava roba, usluga i radova na temelju pravila o nabavi Međunarodne federacije društava Crvenog križa i Crvenog polumjeseca (IFRC) ili Međunarodnog odbora Crvenog križa (ICRC),
c) nabava roba, usluga i radova za čiju nabavu se primjenjuju pravila nabave iz projekata, programa ili donatora (pravila nabave za pravne subjekte koji nisu obveznici primjene Zakona o javnoj nabavi - NOJN, Europska komisija, UNHCR, UNICEF i drugi).

(2) Od primjene ovog Pravilnika izuzete su nabava roba, usluga i radova u kriznim situacijama.

DIREKTNA POGODBA

Članak 5.
(1) Za nabavu roba i usluga procijenjene vrijednosti jednake ili manje od 25.000,00 EUR bez PDV-a, odnosno za nabavu radova procijenjene vrijednosti jednake ili manje od 45.000,00 EUR bez PDV-a, GDCK Samobor provodi postupak DIREKTNE POGODBE.

(2) U postupku DIREKTNE POGODBE, GDCK Samobor robu, usluge i radove može nabaviti od jednog (1) gospodarskog subjekta po vlastitom izboru, sklapanjem ugovora o nabavi i/ili izdavanjem narudžbenice ili bez sklapanja ugovora i/ili izdavanja narudžbenice.

(3) Iznimno, GDCK Samobor može koristiti postupak DIREKTNE POGODBE i za nabavu roba i usluga procijenjene vrijednosti nabave veće od 25.000,00 EUR bez PDV-a i postupke nabave radova procijenjene vrijednosti nabave veće od 45.000,00 EUR bez PDV-a u sljedećim slučajevima:
a) kada to zahtijevaju tehnički ili umjetnički razlozi,
b) kada je isporuka određenog predmeta nabave ograničena na jednog ili više gospodarskih subjekata na temelju posebnoga ili isključivoga prava,
c) kada je isporuka zbog specifičnosti predmeta nabave ograničena na manji broj ili jednog gospodarskog subjekta,
d) za kupnju roba ili usluga po posebno povoljnim uvjetima,
e) kod nabave usluga koje zahtijevaju specijalistička znanja i posebne okolnosti za izvršenje istih (npr. konzultantske usluge, odvjetničke usluge, javnobilježničke usluge, usluge obrazovanja, poštanske usluge, usluge prijevoza, hotelske i restoranske usluge, usluge vještaka, i sl.),
f) kako je to potrebno radi dovršetka započetih usluga/radova/isporuka roba, 
g) ako postoji iznimna žurnost uzrokovana događajima koje GDCK Samobor nije mogao predvidjeti niti na njih utjecati,
h) kada u prethodno provedenom jednostavnom postupku nabave ili javnom nadmetanju nije zaprimljena niti jedna ponuda ili niti jedna valjana ponuda, 
i) u ostalim slučajevima sukladno odluci GDCK Samobor.

JEDNOSTAVNI POSTUPAK

Članak 6.
(1) GDCK Samobor za nabavu roba i usluga procijenjene vrijednosti nabave veće od 25.000,00 EUR bez PDV-a i jednake ili manje od 50.000,00 EUR bez PDV-a, a za nabavu radova procijenjene vrijednosti nabave veće od 45.000,00 EUR bez PDV-a i jednake ili manje od 100.000,00 EUR bez PDV-a provodi JEDNOSTAVNI POSTUPAK.

(2) JEDNOSTAVNI POSTUPAK počinje slanjem poziva na dostavu ponuda, koji se na dokaziv način elektroničkim putem upućuje na najmanje tri (3) gospodarska subjekta po vlastitom izboru GDCK Samobor.

(3) Rok za dostavu ponuda ne smije biti kraći od tri (3) dana od dana slanja poziva na dostavu ponuda.

(4) Iznimno od stavka 3. ovog članka, u opravdanim slučajevima (ovisno o žurnosti postupka i složenosti izrade ponude) GDCK Samobor može odrediti kraći rok za dostavu ponuda.

(5) Poziv na dostavu ponuda mora sadržavati sve podatke koji su gospodarskim subjektima potrebni za izradu ponude.

JAVNO NADMETANJE

Članak 7.
(1) GDCK Samobor za nabavu roba i usluga procijenjene vrijednosti nabave veće od 50.000,00 EUR bez PDV-a, a za nabavu radova procijenjene vrijednosti nabave veće od 100.000,00 EUR bez PDV-a provodi JAVNO NADMETANJE.

(2) JAVNO NADMETANJE počinje slanjem poziva na dostavu ponuda, koji se na dokaziv način elektroničkim putem upućuje na najmanje tri (3) gospodarska subjekta po vlastitom izboru GDCK Samobor i/ili se poziv na dostavu ponuda može objaviti na internetskoj stranici GDCK Samobor.

(3) Rok za dostavu ponuda ne smije biti kraći od (5) dana od dana slanja poziva na dostavu ponuda i/ili objave poziva na dostavu ponuda na internetskoj stranici GDCK Samobor.

(4) Iznimno od stavka 3. ovog članka, u opravdanim slučajevima (ovisno o žurnosti postupka i složenosti izrade ponude) GDCK Samobor može odrediti kraći rok za dostavu ponuda.

(5) Poziv na dostavu ponuda mora sadržavati sve podatke koji su gospodarskim subjektima potrebni za izradu ponude. 

Članak 8.
(1) Postupke iz članka 6. i 7. Pravilnika provode članovi stručnog povjerenstva GDCK Samobor koje imenuje ravnatelj/ravnateljica za pojedini postupak.

(2) GDCK Samobor u pozivu na dostavu ponuda određuje dokaziv način dostave ponude.

(3) Zainteresirani gospodarski subjekti mogu zahtijevati objašnjenje i/ili izmjenu poziva na dostavu ponuda najkasnije do isteka posljednjeg radnog dana prije dana u kojem istječe rok za dostavu ponuda, a GDCK Samobor će objašnjenje i/ili izmjenu poziva na dostavu ponuda kao odgovor na pravodobne upite dostaviti svim gospodarskim subjektima na isti način na koji je dostavio poziv na dostavu ponuda.

(3) Ponuda mora biti zaprimljena do isteka roka za dostavu ponuda, a ponuda koja je zaprimljena nakon isteka roka za dostavu ponuda se odbija kao nepravodobna.

(4) Ponuda je izjava volje gospodarskog subjekta da isporuči robu, pruži usluge ili izvede radove sukladno uvjetima i zahtjevima navedenima u pozivu na dostavu ponuda. Ponuda mora biti izrađena prema uvjetima iz poziva na dostavu ponuda.

(5) Gospodarski subjekt može do isteka roka za dostavu ponuda dostaviti izmjenu i/ili dopunu ponude. Izmjena i/ili dopuna ponude dostavlja se na isti način kao i osnovna ponuda s obveznom naznakom da se radi o izmjeni i/ili dopuni ponude.

(6) Stručno povjerenstvo otvara, pregledava i ocjenjuje zaprimljene ponude sukladno uvjetima i zahtjevima iz poziva na dostavu ponuda.

(7) Gospodarski subjekt (ponuditelj) tijekom postupka pregleda i ocjene ponuda može biti pozvan da u primjerenom roku pojasni i/ili upotpuni svoju ponudu.

(8) GDCK Samobor s gospodarskim subjektom (ponuditeljem) u pravilu komunicira elektroničkim putem.

(9) Stručno povjerenstvo izrađuje Zapisnik o otvaranju, pregledu i ocjeni ponuda, u kojemu obrazlaže razloge odbijanja i odabira ponude.

KRITERIJI ZA KVALITATIVNI ODABIR GOSPODARSKOG SUBJEKTA, JAMSTVA

Članak 9.
(1) GDCK Samobor u pozivu na dostavu ponuda može propisati jedan ili više kriterija za kvalitativni odabir gospodarskog subjekta, koji se mogu odnositi na osnove za isključenje, sposobnost za obavljanje profesionalne djelatnosti, ekonomsku i financijsku sposobnost, tehničku i stručnu sposobnost, norme osiguranja kvalitete i/ili norme upravljanja okolišem te uvjete za izvršenje ugovora prema posebnim propisima.

(2) Svi dokumenti kojima gospodarski subjekt dokazuje uvjete iz prethodnog stavka ovog članka mogu biti dostavljeni u neovjerenoj preslici. Neovjerenu presliku predstavlja i neovjereni ispis elektroničkih isprava i potvrda.

(3) U pozivu na dostavu ponuda gospodarskim subjektima se može propisati obveza dostave jamstva za ozbiljnost ponude, jamstva za uredno ispunjenje ugovora, jamstva za otklanjanje nedostataka u jamstvenom roku, jamstva o osiguranju za pokriće odgovornosti i/ili drugoga odgovarajućeg jamstva koje GDCK Samobor zatraži, a neovisno o sredstvu jamstva koje je GDCK Samobor odredio, gospodarski subjekt može dati novčani polog u traženom iznosu.

KRITERIJ ZA ODABIR PONUDE

Članak 10.
(1) Kriterij za odabir ponude je najniža cijena ili ekonomski najpovoljnija ponuda.

(2) GDCK Samobor cijene ponuda uspoređuje bez PDV-a.

(3) Ukoliko je kriterij odabira ekonomski najpovoljnija ponuda, osim cijene u obzir se može uzeti i kvaliteta, kvalifikacije stručnjaka, tehničke prednosti, estetske, funkcionalne i ekološke osobine, operativni troškovi, organizacija, ekonomičnost, uvjeti i rok izvršenja i drugi objektivni elementi.

(4) Kriteriji za odabir ponude ne smiju biti diskriminirajući te moraju biti povezani s predmetom nabave.

ZAVRŠETAK POSTUPKA

Članak 11.
(1) JEDNOSTAVNI POSTUPAK i JAVNO NADMETANJE iz članka 6. i 7. ovog Pravilnika završavaju donošenjem odluke o odabiru ili odluke o poništenju postupka.

(2) Odluku o odabiru ponude GDCK Samobor dostavlja odabranom gospodarskom subjektu (ponuditelju) na dokaziv način elektroničkim putem, odnosno, objavljuje na svojoj internetskoj stranici ukoliko je poziv na dostavu ponuda objavljen na isti način.

(3) Gospodarskim subjektima (ponuditeljima) čija ponuda nije odabrana, a postupak nabave je proveden slanjem poziva na najmanje tri (3) gospodarska subjekta, GDCK Samobor na dokaziv način elektroničkim putem dostavlja obavijest o statusu njihove ponude.

Članak 12.
(1) GDCK Samobor na osnovi rezultata pregleda i ocjene ponuda donosi odluku o odabiru ponude, a ukoliko postoje razlozi za poništenje postupka, donosi odluku o poništenju postupka.

(2) Ako su dvije ili više valjanih ponuda jednako rangirane prema kriteriju za odabir ponude (najniža cijena ili ekonomski najpovoljnija ponuda), GDCK Samobor će odabrati ponudu koja je zaprimljena ranije.

(3) Odluka iz stavka 1. ovog članka se dostavlja gospodarskim subjektima (ponuditeljima) istovremeno, na dokaziv način elektroničkim putem, odnosno, objavljuje se na mrežnim stranicama GDCK Samobor ako je poziv na dostavu ponuda objavljen na isti način. 

(4) Na odluku GDCK Samobor nije dopušten prigovor ili žalba.

SKLAPANJE UGOVORA

Članak 13.
(1) Nakon dostave odluke o odabiru ponude, GDCK Samobor s odabranim gospodarskim subjektom (ponuditeljem) sklapa ugovor o nabavi i/ili izdaje narudžbenicu.

(2) Ugovor se sklapa sukladno uvjetima iz poziva na dostavu ponuda i odabrane ponude.

(3) GDCK Samobor može nakon donošenja odluke o odabiru ponovno rangirati ponude, ne uzimajući u obzir ponudu prvotno odabranog gospodarskog subjekta (ponuditelja) te na temelju kriterija za odabir ponude donijeti novu odluku o odabiru ili, ako postoje razlozi, poništiti postupak jednostavne nabave, ako prvotno odabrani gospodarski subjekt (ponuditelj) ne potpiše ugovor o nabavi ili ne dostavi potrebna jamstva, ukoliko su zatražena.

ZAVRŠNE ODREDBE

Članak 14.
(1) Ovaj Pravilnik stupa na snagu danom donošenja i bit će objavljen na internetskim stranicama ili oglasnoj ploči GDCK Samobor.


U Samoboru, 17.07.2026. godine


Predsjednik Hrvatskog Crvenog križa 
Gradskog društva Crvenog križa Samobor
Eduard Kirschenheuter



